Kárpáti borzderes: a magyar tarka és a magyar szürke közötti átmenet
2019. 08. 26., hétfő, 08:57
A kárpáti borzderes az elmúlt esztendőkben különösen nagy figyelmet kapott a hazai nagyhaszonállat-tenyésztők körében. Ez elsősorban azzal magyarázható, hogy sok tekintetben a magyar tarka és a magyar szürke közötti átmenetet képezi, így a fajtától közepes mennyiségű tej nyerhető.
Ez egy nagycsaládnak nemcsak tejszükségletét, hanem magas zsírtartalmának köszönhetően sajtalapanyagot is biztosíthat. Ezenkívül házi körülmények között is könnyen készíthetünk belőle különösen értékes joghurtot.
A kárpáti borzderesek általában nagyon nyugodt állatok – kiszámíthatóak, nagyon könnyen kezelhetőek. Sajnos elterjedt az a tévhit, mely szerint a bikák 4-6 éves korukra meglehetősen harciassá válnak, de ezt a FarmerExpón is bemutatott tenyészállat megcáfolta. A tehenek jó anyai tulajdonságai már-már legendásak.
A fajta ellenálló képességét mi sem bizonyítja jobban, hogy az év 365 napján egyedei tető nélkül kint lehetnek a pusztában, ugyanakkor takarmányozásukra kellően oda kell figyelni.
Ebből a szempontból igényesebb, mint a magyar szürke, de szerényebb, mint a magyar tarka. Jelenleg hazánkban állománya mintegy 200 egyedesre tehető, Erdélyben viszont ennek többszörösére. A nálunk élő állatok száma elsősorban a romániai meglehetősen elnyúló exportengedélyezés miatt lassan növekszik. Szerencsére ma már a képen látható bikától forgalomban van termékenyítőanyag hazánkban, így a borzderes tehenek vemhesítése már lényegesen könnyebb, mint pár esztendővel ezelőtt.